Nóg ’n interdik om stakers te stuit(Foto: Nehawu/Facebook) Die Gautengse departement van gesondheid het ná dae lange wydverspreide wetteloosheid nou eindelik ’n interdik van die Johannesburgse arbeidshof bekom wat enige verdere staking van die vakbond Nehawu verbied. Die tussentydse interdik is Woensdag toegestaan en onmiddellik van krag. Stakende werkers word ingevolge dié interdik verhoed om enigiets te doen wat toegang tot gesondheidsfasiliteite oor die hele Gauteng direk of indirek belemmer. Dit verhoed ook die beskadiging van enige departementele eiendom, hetsy roerend of onroerend, asook die versperring van ingange of geboue. Stakende werkers word nou voortaan verbied om pasiënte, personeel, kontrakteurs óf amptenare van die departement te dreig, intimideer of aan te rand. Dít nadat Nehawu versuim het om gehoor te gee aan ’n aanvanklike interdik wat bekom is om die staking in die eerste plek te stuit en wat tientalle hospitale tot stilstand gedwing het. (Foto: Nehawu/Facebook) By die Kopanong-, Sebokeng-, Thelle Mogoerane- en Bheki Mlangeni-hospitaal in Gauteng is pasiënte aan hul eie lot oorgelaat nadat stakende werkers die sale ingevaar en personeel verjaag het. Bedrywighede by die Charlotte Maxeke- en Chris Hani Baragwanath- akademiese hospitaal is ook ontwrig. Die provinsiale nooddienste is nie ontsien nie en paramedici is gedreig, sou hulle op noodoproepe reageer. Ambulanse is ook toegang tot hospitale geweier. Motalatale Modiba, woordvoerder van die departement, sê Nehawu het hom ná die afgelope paar dae se gebeure met geen ander keuse gelaat as om weer die hof te nader nie. Verskeie politieke partye, waaronder die DA en die VF Plus asook die Menseregtekommissie (MRK), het reeds hul kommer oor personeel en pasiënte se veiligheid uitgespreek sedert lede van Nehawu Maandag by hospitale en distrikskantore in onder meer Gauteng, Noordwes en die Vrystaat begin opruk het. Die vakbond is een van dié betrokke in ’n loongeskil met die regering. Die departement van staatsdiens en administrasie bied ’n salarisverhoging van 4,7% aan. Vakbonde eis egter salarisverhogings van tussen 10% en 12%. Lees al Maroela Media se berigte oor die staking en die gepaardgaande ontwrigting hier.